Kiese ya Kuzinga Kukonda Mindondo
DANIEL kwelanaka ti MIRIAM na Septembri 2000 mpi bo vandaka ti luzingu ya kitoko na mbanza Barcelone, na insi Espagne. Daniel ke tuba nde: “Kisalu na beto vandaka kusadisa beto na kudia na barestora ya kitoko, beto vandaka kukwenda na bansi ya nkaka mpi kulwata bilele ya ntalu. Beto vandaka kusamuna mingi.” Kansi kima mosi salamaka.
Na 2006, na lukutakanu mosi ya Distrike, Daniel waka disolo yina vandaka ti ngiufula yai: “Keti beto ke sala kibeni bikesa sambu na kusadisa bantu yina ‘ke kwenda na nzila ya lufwa’ na kuvutula bo na nzila ya luzingu ya mvula na mvula?” (Bingana 24:11) Disolo yango tendulaka nde beto fwete longa nsangu ya Biblia sambu na kugulusa bantu. (Bisalu 20:26, 27) Daniel ke tuba nde: “Mono monaka nde Yehowa ke tubila mono.” Disolo monisaka nde beto ke kumaka na kiese mingi kuluta kana beto ke sala mingi kisalu ya Yehowa. Daniel ndimaka nde yo kele mpidina sambu yandi monaka Miriam yina vandaka mupasudi-nzila na kiese mingi.
Disolo yango simbaka kibeni ntima ya Daniel, yo yina yandi bakaka lukanu ya kusoba mambu ya nkaka ya luzingu na yandi. Yandi kumaka kusala bangunga fioti na kisalu mpi yantikaka kisalu ya kimupasudi-nzila. Yandi kumaka kuyindula mutindu bo ta kuma na kiese kana bo kwenda kusala kisika mpusa kele mingi.
MPASI NA BETO KUMAKA KIESE
Daniel ti Miriam kwendaka kutala insi Panama. Na Mayi 2007, bo yambulaka bisalu na bo mpi kwendaka kusamuna kuna. Kisika yina bo kwendaka kele ti bisanga mingi ya bo ke bingaka Bocas del Toro na nzadi ya Caraïbes. Bantu mingi kuna kele bantu ya dikanda ya Ngabe. Daniel ti Miriam monaka nde bo lenda sala bangonda kiteso ya nana na Panama ti mbongo yina bo bumbaka.
Bo vandaka kutambula na bisanga yina na maswa to na velo. Bo ke vilaka ve mbala ya ntete yina bo tambulaka na velo bakilometre kiteso ya 30 na bangumba na nsi ya ntangu ya ngolo. Daniel lembaka mingi kibeni. Bantu ya dikanda ya Ngabe vandaka kuyamba bo mbote, mingi-mingi ntangu bo yantikaka kutuba ndinga na bo. Ntangu fioti na nima, bo longukaka Biblia ti bantu 23.
Inki salamaka ntangu mbongo na bo manaka? Daniel ke tuba nde: “Beto vandaka kudila mpi kuyindula sambu beto fwete vutuka na Espagne. Kuzaba nde beto ke kabwana ti balongoki na beto ya Biblia pesaka beto mpasi.” Kansi ngonda mosi na nima, bo bakaka nsangu yina pesaka bo kiese mingi. Miriam ke tuba nde: “Bo lombaka beto na kusala bonso bapasudi-nzila ya nene. Beto waka kiese na kulanda kusala na kisika yina!”
KIMA YA KE PESAKA BO KIESE MINGI KULUTA
Sambu na bansoba yina salamaka na dibundu ya Yehowa na 2015, kisalu ya Daniel ti Miriam sukaka. Inki bo salaka? Bo tulaka ntima na lusilu yina kele na Nkunga 37:5: “Pesa nzila na nge na Yehowa; tudila yandi ntima, ebuna yandi ta sadila nge mambu ya mbote.” Bo sosaka kisalu sambu yo sadisa bo na kulanda kusala kisalu ya kimupasudi-nzila ya ntangu yonso mpi bubu yai bo kele na dibundu ya Veraguas na Panama.
Daniel ke tuba nde: “Na ntwala ya kukatuka na Espagne, beto ndimaka ve nde beto ta kuka luzingu ya kukonda mindondo. Bubu yai beto kele ti luzingu ya kukonda mindondo mpi beto ke kondaka ve bima yina kele mfunu sambu na luzingu.” Inki ke pesaka bo kiese mingi kuluta? Bo ke tuba nde: “Kusadisa bantu ya kudikulumusa na kuzaba Yehowa ke pesaka beto kiese mingi kibeni!”
kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn